b'\n_START_ARTICLE_\nEnmebaragesi\n_START_PARAGRAPH_\nEnmebaragesi, tudi En-Men-Barage-Si ali Mebaragesi, je bil kralj Ki\xc5\xa1a, ki je po Seznamu sumerskih kraljev vladal okoli leta 2500 pr. n. \xc5\xa1t.. Seznam navaja, da je premagal Elam, vladal 900 let in postal ujetnik uru\xc5\xa1kega kralja in Gilgame\xc5\xa1evega predhodnika Dumuzida Ribi\xc4\x8da._NEWLINE_Enmebaragesi je najstarej\xc5\xa1i kralj na Seznamu, ki je neposredno dokazan z arheolo\xc5\xa1kimi najdbami. Iz fragmentov dveh alabastrnih vaz z njegovim imenom, ki so jih odkrili v Nipurju, je razvidno, da je zgradil Iri-nanam v Enlilovem templju.  Ohranjeni so tudi najmanj \xc5\xa1tirje fragmenti z napisom \xc2\xbbMebaragesi, lugal Ki\xc5\xa1a\xc2\xab._NEWLINE_V sumerskem izvirniku Epa o Gilgame\xc5\xa1u z naslovom Bilgame\xc5\xa1 in Aga je omenjen kot Agov o\xc4\x8de, ki je polo\xc5\xbeil temelje Uruka. Enak podatek je tudi v Seznamu sumerskih kraljev in Tumalski kroniki, ki omenjata Aga kot zadnjega kralja iz Ki\xc5\xa1ke dinastije sumerskih kraljev. Fragmenti, ki dokazujejo njegov zgodovinski obstoj, torej hkrati potrjujejo tudi Gilgame\xc5\xa1evo zgodovinskost._NEWLINE_Med sumersko renesanso (Ur-III) posve\xc4\x8da kralj \xc5\xa0ulgi eno od svojih hvalnic Gilgame\xc5\xa1u, ki pravi, da je Gilgame\xc5\xa1 porazil in ujel Enmebaragesija, kar nasprotuje podatku v Seznamu sumerskih kraljev, ki trdi, da ga je porazil njegov predhodnik. V drugem delu Epa o Gilgame\xc5\xa1u Gilgame\xc5\xa1 ponuja svojo\xc2\xa0\xc2\xbbsestro\xc2\xab\xc2\xa0Enmebaragesi za \xc5\xbeeno po\xc5\xa1asti Huvava ali Humbaba, kar povzro\xc4\x8da nekaj razprav o Enmebaragesijevem spolu. Ve\xc4\x8dina znanstvenikov jemlje navedek kot \xc5\xa1alo.'